**Parandalimi dhe reagimi kunder braktisjes së shkollimit nga nxenesit (EPRBM)**

 Kur flasim për të drejtat e njeriut brenda sistemit arsimor, pashmangshëm shtrojmë para vetes çështjen e problemit të braktisjes së shkollë, duke pasur parasysh përpjekjet e MAShT-it në realizimin e të drejtës së shkollimit për të gjithë. Projektet kundër braktisjes së shkollimit kanë filluar që nga viti i parë i punës së MASHT-it.

Nga fundi i vitit 2003, Ministria e Arsimit e Shkencës dhe Teknologjisë , SHPA-të ( Shoqatat Prindër - Arsimtarë), dhe CRS ( Catholic Relief Services) së bashku krijuan një projekt për punën e përbashkët në parandalimin e braktisjes. U formuan dy grupe pune ku secili kishte nga katër përfaqësues të Ministrisë së Arsimit dhe nga katër përfaqësues të SHPA-ve. Një grup përqendrohej në zhvillimin e mjeteve dhe mekanizmave për zvogëlimin e numrit të braktisjes së nxënësve. Grupi i dytë përqendrohej në “strukturën dhe qëndrueshmërinë” e inkuadrimit të prindërve dhe arsimtarëve, duke përkufizuar rolet e KPA-ve( Këshillave Prind Arsimtar) dhe Bordeve të shkollave, si dhe duke zhvilluar strategji për zgjerim dhe vazhdimësi të KPA-ve.

Kësisoj, MAShT-i, më 16 janar 2004, lidhi një marrëveshje zyrtare për mirëkuptim me CRS-në dhe SHPA-të, duke u obliguar me shkrim për këtë përpjekje të përbashkët. Përpjekjet fillestare ishin shumë të suksesshme me arritjen e rezultateve konkrete, ku bëhet fjalë për kthimin në shkollë të 52 vajzave para moshës adoleshente në komunat: Prizren, Ferizaj, Lipjan dhe Malishevë.

 Në vitin 2005 ky projekt u vazhdua me synim të parandalimit dhe reagimit ndaj braktisjes së shkollës nga nxënësit pa dallim gjinie.

Grupi punues (me përfaqësuesit e MAShT-it dhe SHPA ) realizoi vizita në njëzet (20) shkollat pilote që janë përfshirë në projekt dhe në vazhdën e realizimit të këtij projekti u zhvillua fushata për parandalimin e braktisjes me moton: **Të gjithë në shkollë!** Kjo fushatë u hap me një konferencë për shtyp në MASHT, më 15 dhjetor 2005, qëllimi i së cilës ishte informimi dhe bashkëpunimi me mediet në sensibilizimin e opinionit rreth rëndësisë së projektit për parandalimin dhe reagimin ndaj braktisjes. Pas konferencës karvani në përbërje të grupit punues vizitoi nga një shkollë në komunat ku u pilotua projekti dhe shpërndau libra, fletore, dhe lapsa për nxënësit me kushte të vështira materiale. Projekti pastaj kaloi në fazën e realizimit të punëtorive prej nga nxorëm doracakun “Pako strategjish” një udhëzues për trajtim të problemit të braktisjes së shkollës, i cili u promovua më 22 shkurt 2006 dhe është shpërndarë në të gjitha shkollat në Kosovës.

Projekti kundër braktisjes asokohe ka treguar rezultate në shkollat pilote (janë kthyer në shkollë rreth 100 nxënës), Ekipet për Parandalim dhe Reagim ndaj Mosregjistrimit dhe Braktisjes në këto shkolla janë treguar efikase, prandaj një model i tillë i punës ishte për t`u përkrahur**.** Më pas në vitin 2007 i njëjti projekt është realizuar për nxënësit romë, ashkali dhe egjiptas (RAE), prej nga doli edhe doracaku për parandalimin dhe luftimin e braktisjes së shkollës nga fëmijët e komunitetit RAE, **me theks të veçantë për vajzat.**

 Është me rëndësi të theksohet se gjatë projekteve të sipërshënuara zyrtarët e MAShT-it të përfshirë në grupe punuese patën iniciuar nxjerrjen e Vendimit (tashmë nr. 375/02-1, të datës 13.01.2006), me të cilin obligohen drejtorët e shkollave në arsimin e detyruar që të evidentojnë me saktësi lëvizjen e nxënësve brenda vitit shkollor duke mbajtur dosjen e dokumentacionit për:

1. Rastet e transferimit të nxënësve prej një shkolle në tjetrën,
2. Informatat kthyese (raportet) për nxënësit e transferuar nga shkollat ku ata janë transferuar dhe
3. Braktisjen dhe shkaqet e saj.

Kjo u bë me qëllim që shkollat ta kenë pasqyrën reale të lëvizjes së nxënësve, prej nga të dhënat për braktisje të jenë të besueshme dhe në anën tjetër shkollat ta kenë obligative t`i trajtojnë shkaqet e braktisjes dhe të mund të reagojnë ndaj tyre.

Në vitin 2008, Ministria e Arsimit, Shkencës dhe e Teknologjisë në bashkëpunim me Ekipin Koordinues të projektit EPIP II dhe me financim të Bankës Botërore realizoi studimin: “Braktisja e shkollës nga nxënësit në Kosovë” ku janë përmbledhur të dhëna statistikore, çështje, faktorë dhe rekomandime lidhur me braktisjen e shkollës nga nxënësit.

Më pas, MAShT me vendimin nr. 73/2, të datës 10 shkurt 2009 themeloi grupin punues për trajtimin e “**Braktisjes së shkollës nga nxënësit”,** grupi i cilihartoi Planin e Veprimit për Parandalimin dhe Reagimin ndaj Braktisjes së shkollës. Ky plan i mobilizon të gjithë mekanizmat e nivelit komunal dhe atij qendror për ta trajtuar me efikasitet problemin e braktisjes.

**Numri i nxënësve që e kanë lënë shkollën në arsimin fillor dhe të mesëm të ulët ( Klasat 1-9) : ndarja sipas gjinisë dhe vitit shkollor[[1]](#footnote-1)**

|  |  |  |  |  |
| --- | --- | --- | --- | --- |
| Viti shkollor | Total  | Kanë lënë shkollën | Meshkuj | Femra |
| 2002/03 | 340 257 | 5682 (1.67%) | 3075 (54%) | 2607 (46%) |
| 2003/04 | 354 918 | 5703 (1.61%) | 2654 (47%) | 3049 (53%) |
| 2004/05 | 355339 | 4141 (1.17%) | 1932 (47%) | 2209 (53%) |
| 2006/07 | 300703 | 2431 ( 0.81%) | 948 (38 %) | 1483 (61%) |
| 2007/08 | 322107 | 2250 ( 0.69%) | 1080 ( 48%) | 1170 ( 52%) |
| 2008/09 | 316910 | 2102 ( 0.66%) | 1109 (52%) | 993 ( 47%) |
| 2009/2010 | 311198 | 1920 ( 0.61%) | 942 ( 49 %) | 978 ( 50 %) |
| 2010/2011 | 287049 | 1485 ( 0.51%) | 767 ( 52%) | 718 ( 48%) |
| **2011/2012** | **288378** | **1339 ( 0.46%)** | **695 (51%)** | **644 ( 48%)** |
| **2012/2013** | **288378** | **1113 ( 0.4%)** | **427** | **686**  |

**Numri i nxënësve që e kanë lënë shkollën në arsimin e mesëm të lartë: ndarja sipas gjinisë dhe vitit shkollor.]**

|  |  |  |  |  |
| --- | --- | --- | --- | --- |
| Viti shkollor | Total | Kanë lënë shkollën | Meshkuj | Femra |
| 2002/03 | 66968 | 1554 (2.32%) | 992 (64%) | 562 (36%) |
| 2003/04 | 68361 | 2433 (3.56%) | 1570 (65%) | 863 (35%) |
| 2004/05 | 68976 | 1428 (2.07%) | 982 (67%) | 446 (33%) |
| 2006/07 | 84297 | 2425 ( 2.9%) | 1604 ( 66%) | 821 (33%) |
| 2007/08 | 90180 | 3321 ( 3.7%) | 2429 (73%) | 892 (26%) |
| 2008/09 | 96115 | 3246 ( 3.4%) | 2302 ( 70%) | 944 ( 29%) |
| 2009/10 | 10404 | 3208( 3.08 %) | 2212 ( 68 %)  | 996 ( 26%) |
| **2010/2011** | **106357** | **3135 ( 2.9%)** | **2259 ( 72%)** | **876 ( 38%)** |
| **2011/2012** | **104.268** | **2642 (2.5%)** | **1877 ( 71%)** | **765 ( 25.54%)** |
| **2012-2013** | **104.268** | **2407  (2.3%)** | **1681 ( 69%)** | **726 ( 11%)** |

  Ndërkaq në vitin 2012/2013 janë gjithsej 1198 nxënës braktisës në nivelin e arsimit parauniversitar ( 341 në arsim 1-9 dhe 857 në arsimin 10-12). Sa i përket arsimit të obliguar 1-9, krahasimi me vitin e kaluar flet për rënie të madhe të braktisjes nga 1339 në 341 nxënës dhe kjo vjen  gjithsesi si efekt i punës së deritanishme në parandalim dhe reagim ndaj braktisjes.

Të dhënat nëpër vite tregojnë një rënie të numrit të fëmijëve që e lënë shkollën, edhe pse edhe shifrat ekzistuese janë për brengosje.

Rënia e numrit të braktisjes nëpër vite konsiderojmë që është rezultat i përpjekjeve të mëdha të MAShT me partnerët e vet, për ta trajtuar këtë problem me efikasitet. Plani i veprimit kundër braktisjes së shkollës u botua dhe u publikua në vitin 2010 dhe më tej u integrua në ***Planin Strategjik të Arsimit në Kosovë 2011-2016.***

 Në vazhdimësinë e aktiviteteve për zbatimin e legjislacionit vendor ( Ligjit të arsimit parauniversitar dhe akteve nënligjore), ***Konventës për të drejtat e fëmijëve, Planit Strategjik të Arsimit 2011-2016*** dhe ***Planit kombëtar të Veprimit kundër Braktisjes së shkollimit 2009-2014*** ( ku trajtohet problemi i braktisjes së shkollës nga nxënësit pa dallim gjinie[[2]](#footnote-2)), MAShT në vitet e fundit 2011-2012 i ka realizuar një varg aktivitetesh:

* MAShT çdo vit i jep tekstet falas për të gjithë nxënësit e arsimit të obliguar ( 1-9), gjë që ndikon në parandalim të braktisjes;
* MAShT ka hartuar dhe shpërndarë në drejtori komunale të arsimit  ***U.A. Krijimi dhe fuqizimi i ekipeve për parandalim dhe reagim ndaj braktisjes dhe mosregjistrimit në arsimin e obliguar dhe***  tashmë ekipet po themelohen në nivel shkollash dhe komunash,  ashtu që secila t`i trajtojë rastet e sipas specifikave që i kanë. (60 ekipe të themeluara në shkolla dhe komuna të ndryshme: Kaqanik, Prizren, Klinë, Prishtinë, Fushë Kosovë, Gjilan , Peja , Istogu, Ferizaji, Obiliqi,Vushtrria, Rahoveci, Shtimja, Hani i Elezit, Suhareka ). Tani ka indikacione për numër mbi 100 ekipe...
* Ka shumë aktivitete të planit që janë kompetencë e  komunave dhe shkollave dhe të cilat zbatohen në vazhdimësi ( transporti i nx. , listat e nx. të klasave të para, grumbullimi i të dhënave për braktisje  etj.);
* Aktivitetet e MAShT që lidhen me ngritjen e kapaciteteve të DKA-ve dhe shkollave për menaxhimin e të dhënave të arsim janë duke ndodhur në vazhdimësi;
* MASHT çdo vit liron nga pagesa e arsimit joformal të gjitha rastet sociale.
* Komunat e Kosovës sigurojnë transportin e nxënësve në largësi prej 4 km deri në shkollë dhe për fëmijët me aftësi të kufizuara sigurohet transporti nga MASHT, me çka parandalohet braktisja e shkollimit.
* Po ashtu disa komuna ndajnë bursa për nxënësit e arsimit të mesëm të lartë, të kategorive të familjeve që marrin ndihmë sociale, të atyre pa prindër, ndërkaq MASHT me partnerë çdo vjet ndanë bursa për nxënësit e komuniteteve RAE, etj.
* MAShT dhe GIZ kanë vazhduar me kurse kompensuese të arsimit joformal, ashtu që nëpërmjet të arsimit joformal, nxënësit braktisës mund të riintegrohen në sistem të rregullt.

Janë ofruar kurse kompensuese të arsimit joformal për 166 nxënës që e kanë braktisur më parë shkollimin. Mosha mesatare e nxënësve është 23.4 vjeç.

Pjesa më e madhe nxënësve është mbi moshën 23-vjeçare. 138 nxënës prej gjithsej 166 janë mbi moshën për arsim të obligueshëm Komunat e përfshira në program janë : Klina, Prizreni, Gjilani, Doganaj/ Kaqanik, Prishtina, ndërkaq pritet që programi të zgjerohet edhe në komuna të tjera. Në kuadër të këtij projekti është hartuar doracaku/ manuali: “ Adresimi i refuzimit dhe braktisjes së shkollës”, i cili është një udhëzues i mirë për mësimdhënësit dhe shkollat. Më tej janë realizuar trajnime për trajnerë për 24 mësimdhënës nga shkollat pilote.

* Me ndihmën e UNICEF-it dhe donatorëve të tjerë, u realizua projekti: “ Forcimi i komuniteteve RAE në Fushë Kosovë”, i cili ka për qëllim të përmirësojë vijueshmërinë e fëmijëve RAE në arsim dhe performancën e tyre në mësimnxënie. Në kuadër të këtij projekti fëmijët marrin ndihmë në këtë drejtim:

1. Edukimi parashkollor- përgatit fëmijët për klasën e parë ( 70 fëmijë, 3 seanca të përditshme).
2. Ndihma për detyrat e shtëpisë u mundëson fëmijëve për të mbajtur vazhdimësinë e mësimeve dhe të zhvillojnë shprehitë e punës/ mësimit. ( 200 fëmijë, 5 seanca).
3. Klubi i gjuhës u jep fëmijëve shkrim-lexim, ashtu që u shtohet atyre besimi në gjuhën që ata shkollohen.
4. 20 vullnetarë/ tutorë kontribuojnë çdo ditë në qendrën e Fushë Kosovës. Po ashtu punohet në fuqizimin e nënave dhe motrave më të mëdha që ato t`i ndihmojnë fëmijët e tyre, por ka edhe aktivitete për të inkurajuar nënat që të vijnë në shkollë.
* Së Fundi në koordinim me Qendrën Evropiane për Çështje të Minoriteteve (ECMI Kosovo) dhe me financim nga UNICEF, po zbatohet Programi: "Avancimi i qasjes dhe vazhdimit të vijimit të arsimit për fëmijët e cenuar dhe të margjinalizuar". Në këtë program janë përfshirë 6 komuna: Peja, Klina, Istogu, Ferizaj, Fushë Kosova dhe Obiliqi, të cilat kanë problem me edhe me vijueshmërinë shkollës / braktisjen nga nxënësit romë, ashkalinj dhe egjiptas. Programi është në funksion të mbështetjes së komunave për zbatim *të U.A 19/2012 për Krijimin dhe fuqizimin e ekipeve për parandalim dhe reagim ndaj braktisjes dhe mosregjistrimit në arsimin e obliguar* si dhe për hartimin e planeve të veprimit në nivel komunal për adresimin e problemit të fëmijëve jashtë shkolle ( fëmijëve braktisës së shkollimit, fëmijëve që asnjëherë nuk janë regjistruar në shkollë, fëmijëve me probleme sociale, me aftësi të kufizuar, etj.). Projekti synon të shtrihet edhe në komuna të tjera.....

Së fundi në koordinim MASHT, UNICEF, ECMI, u hartuan udhëzuesit për punën e ekipeve për parandalim dhe reagim ndaj braktisjes dhe mosregjistrimit në arsimin e obliguar, për nivel shkolle dhe komune, ndërkohë që suazat e bashkëpunimit me OSBE-në u hartuan termat e referencës për punën e këtyre ekipeve, bazuar në U.A. 19/2012.

( Të gjitha këto veprime bazohen në punën në kontinuitet dhe vlerësimet e nevojave nga terreni.)

1. Të gjitha statistikat për arsim parauniversitar janë punuar në bashkëpunim me Zyrën SMIA [↑](#footnote-ref-1)
2. Në nivel të arsimit 1-9 dhe 10-13 e kemi më të madhe braktisjen nga djemtë. ( Burim informacioni SMIA/ MASHT) [↑](#footnote-ref-2)